Diari Oficial de la Generalitat Valenciana


Sumari del DOGV 3447, del 04-03-1999 (1999/1355)

Informació pública de les bases generals que han de regir les convocatòries de les proves selectives per a la provisió en propietat i interinatge de les places de personal funcionari i laboral vacants en la plantilla d'aquest Ajuntament.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3447

Data del DOGV
:   04-03-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/1355


Data del document
:   01-02-1999

Organisme emissor
:   Ajuntament de Vinaròs

Tipus de document
:   Convocatòria

Descriptors 

:   * Vinaròs
    * concurs administratiu
    * administració local

Informació pública de les bases generals que han de regir les convocatòries de les proves selectives per a la provisió en propietat i interinatge de les places de personal funcionari i laboral vacants en la plantilla d'aquest Ajuntament. [1999/M1355]
  
Publicat en el Butlletí Oficial de la Província número 145, de data 3 de desembre de 1998, i Diari Oficial de la Generalitat Valenciana número 3.402, de 29 de desembre de 1998, l'acord adoptat pel Ple de la corporació de l'Ajuntament de Vinaròs, en sessió celebrada el dia 4 de novembre de 1998, sobre l'aprovació inicial de les bases generals que han de regir les convocatòries de les proves selectives per a la provisió en propietat i interinatge de les places de personal funcionari i laboral vacants en la plantilla d'aquest Ajuntament i, no havent-se presentat cap al·legació ni suggeriment durant el termini d'exposició.
  
D'acord amb el que estableix l'acord adoptat pel Ple de data 4 de novembre de 1998, s'entenen definitivament aprovades les bases generals que a continuació es transcriuen.
  
Bases generals que han de regir les convocatòries de les proves selectives per a la provisió en propietat i interinatge de les places de personal funcionari i laboral vacants en la plantilla d'aquest Ajuntament.
  
Primera. Objecte de la convocatòria
  
Aquestes bases generals tenen per objecte establir les normes per les quals s'han de regir tots els processos de selecció de personal funcionari al servei d'aquesta corporació.
  
També serà d'aplicació al personal laboral, amb les adaptacions que corresponguen d'acord amb la legislació específica. Aquestes bases regiran en tots aquells aspectes sobre els que les bases específiques no establisquen res en contra.
  
La selecció dels membres de la Policia Local es regirà per la seua normativa específica (Ordre de 20 de gener de 1998 de la Conselleria de Presidència de la Generalitat Valenciana, (DOGV núm. 3.203 de 13 de març de 1998).
  
Segona. Legislació aplicable
  
En tot el que no estableixen les bases generals i les específiques regirà:
  
- La Llei 7/1985, de 2 d'abril, Reguladora de les Bases del Règim Local.
  
- Preceptes bàsics del Reial Decret Legislatiu 781, pel qual s'aprova el text refós de les disposicions legals vigents en matèria de règim local.
  
- Preceptes bàsics de la Llei 30/1984, de 2 d'agost, de Mesures per a la Reforma de la Funció Pública, amb les modificacions introduïdes per la Llei 23/1988, de 28 de juliol, sobre modificació de la Llei de Mesures per a la Reforma de la Funció Pública.
  
- Preceptes bàsics del Reial Decret 896/1991, de 7 de juny, pel qual s'estableixen les regles bàsiques i els programes mínims, a què ha d'ajustar-se el procediment de selecció dels funcionaris d'administració local.
  
- Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana.
  
- Preceptes no bàsics del Reial Decret Legislatiu 781/1986, de 18 d'abril, i de la Llei 30/1984, amb les modificacions introduïdes per la Llei 23/1988.
  
- Preceptes no bàsics del Reial Decret 896/1991, de 7 de juny.
  
- Reial Decret 364/1995, de 10 de març, pel qual s'aprova el Reglament General d'Ingrés del Personal al Servei de l'Administració General de l'Estat i de Provisió de Llocs de Treball i Promoció Professional dels Funcionaris Civils de l'Administració General de l'Estat.
  
- La resta de disposicions reglamentàries sobre la matèria.
  
Tercera. Requisits dels aspirants
  
1. Per a poder participar en les proves que es convoquen, a més dels requisits addicionals que per a cada plaça es determinen en les bases específiques de cada convocatòria, els aspirants hauran de complir els següents requisits:
  
a) Tindre la nacionalitat espanyola o, d'acord amb el que estableix la Llei 17/1993, de 23 de desembre, sobre l'accés a determinats sectors de la funció pública dels nacionals dels altres estats membres de la Unió Europea, tindre la nacionalitat d'un país membre de la Unió Europea o la de qualsevol d'aquells estats als quals, en virtut de tractats internacionals celebrats per la Unió Europea i ratificats per Espanya, siga d'aplicació la lliure circulació de treballadors en els termes en què aquesta es troba definida en el Tractat Constitutiu de la Unió Europea.
  
b) Tindre complits 18 anys.
  
c) Estar en possessió de la titulació exigida que per a cadascuna de les places es determine en les bases específiques de la convocatòria.
  
d) No patir cap malaltia ni estar afectat per limitació física o psíquica incompatible amb l'exercici de les funcions o que les impossibilite. Així mateix, no patir cap malaltia de les que figuren en el quadre d'exclusions mèdiques que cada convocatòria puga establir.
  
e) No haver sigut separat, mitjançant expedient disciplinari, del servei de cap administració pública, ni trobar-se inhabilitat per a l'exercici de funcions públiques.
  
2. La titulació s'acreditarà mitjançant l'expedició dels títols corresponents per l'autoritat acadèmica competent. Aquesta mateixa autoritat podrà declarar també l'equivalència de títols.
  
Els títols hauran d'estar degudament convalidats en la data de finalització del termini de presentació d'instàncies.
  
3. Els coneixements de valencià, quan siguen requisit indispensable per a participar en els processos selectius de proves dirigides a completar els efectius mínims de la corporació, per a satisfer el dret constitucional dels ciutadans a dirigir-se i rebre informació en valencià, seran acreditats mitjançant els certificats expedits per la Junta Qualificadora de Coneixements de Valencià, o mitjançant qualsevol altre títol de valencià que puga ser homologat per aquest organisme, d'acord amb el que disposa l'Ordre de 16.08.94, de la Conselleria d'Educació i Ciència.
  
4. Tots els requisits hauran de complir-se en l'últim dia del termini de presentació de sol·licituds i mantindre's durant tot el procés selectiu. En aquest sentit, es podran efectuar les comprovacions oportunes fins a la presa de possessió com a funcionari de carrera o fins a la firma del contracte laboral.
  
5. De conformitat amb el que estableix l'article 38.3 de la Llei 13/1982, de 7 d'abril, d'Integració Social del Minusvàlid (RDN 4095, 1051 i ApNDL9798), les persones amb minusvalideses seran admeses en igualtat de condicions que els altres aspirants.
  
Quarta. Sol·licituds
  
1. Participants.
  
Qui desitge participar en les corresponents proves d'accés, haurà de sol·licitar-ho mitjançant una instància i haurà d'adjuntar-hi els comprovants següents:
  
a) Fotocòpia del document nacional d'identitat.
  
b) Fotocòpia de la titulació exigida.
  
c) El resguard justificatiu d'haver pagat els drets d'examen. Si el pagament es realitza per gir postal o telegràfic, es consignarà el número de gir.
  
d) Declaració jurada de no haver sigut separat mitjançant expedient disciplinari del servei de qualsevol administració pública, ni trobar-se incapacitat.
  
e) Certificat mèdic acreditatiu de no patir cap malaltia ni limitació física o psíquica que impedisca, impossibilite o siga incompatible amb l'exercici de les funcions, expedit per la Conselleria de Sanitat o un facultatiu competent.
  
f) En aquells processos selectius en què s'establisca la superació de proves físiques, s'adjuntarà un certificat mèdic on conste que l'aspirant es troba en condicions físiques adequades per a realitzar les proves, o bé una declaració de l'interessat en què manifeste haver-se sotmés a un examen mèdic amb aquest mateix resultat.
  
g) Els aspirants que hagen fer valer la seua condició de persones amb minusvalideses, un certificat de la Conselleria de Treball i Afers Socials o d'un altre organisme oficial que acredite tal condició, així com la seua capacitat per a exercir les tasques i funcions corresponents a les places a què aspira.
  
h) Si el sistema selectiu fóra el de concurs o el de concurs oposició, els justificants dels mèrits que determinen les bases específiques.
  
2. Qui tinga la condició de funcionari públic o contractat en règim laboral per organismes públics estarà exempt de justificar les condicions i els requisits ja acreditats per a obtindre l'anterior nomenament i haurà de presentar únicament la certificació del ministeri, corporació o organisme públic del qual depenga, justificant la seua condició de funcionari i de complir les condicions i els requisits assenyalats. No obstant això, si en la convocatòria s'exigeixen condicions o requisits que no consten en el seu expedient personal haurà d'acreditar-los de la forma abans indicada.
  
3. Els aspirants amb minusvalideses hauran de fer constar aquesta circumstància en la sol·licitud, per tal de fer les adaptacions de temps i de mitjans necessaris per a garantir la igualtat d'oportunitats amb la resta de participants.
  
4. Els aspirants que resulten seleccionats aportaran els originals de la documentació presentada per a compulsar-los.
  
5. Els aspirants que no puguen obtindre els impresos de sol·licitud per residir fora de la localitat o per altres circumstàncies, hauran de presentar la sol·licitud, on faran constar que compleixen els requisits establits en el número 1 de la base anterior i, si escau, els de les bases específiques de cada convocatòria. Així mateix, hauran de comprometre's a jurar o prometre el que estableix l'article 32.c del Decret Legislatiu de 24.10.1995, del Consell de la Generalitat Valenciana, pel qual s'aprova el Text Refòs de la Llei de la Funció Pública Valenciana, i el Reial Decret 707/1979, de 5 d'abril (BOE núm. 83, de 6 abril (TJD 8995, 985 i ApNDL 8285)).
  
6. Òrgan al qual es trameten.
  
Les sol·licituds s'han d'adreçar a l'Alcaldia Presidència d'aquest Ajuntament.
  
7. Termini.
  
El termini de presentació de sol·licituds serà de 20 dies naturals comptats a partir del dia següent al de la publicació de l'extracte de cada convocatòria en el Boletín Oficial del Estado.
  
8. Lloc.
  
Les sol·licituds es presentaran en el Registre General de l'Ajuntament, o en la forma que determina l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
9. Drets d'examen.
  
L'import dels drets d'examen i de formació de l'expedient per cadascuna de les proves selectives, es fixarà en les bases específiques de les convocatòries, i sols podrà ser tornat quan l'aspirant no fóra admés a les proves per falta de requisits per a participar en aquestes.
  
10. Pagament.
  
El pagament d'aquests drets es farà en el compte corrent que s'establisca; el pagament es podrà fer directament o per gir postal o telegràfic, dirigit a la tresoreria, on s'indicarà clarament la plaça a què s'aspire en cada cas.
  
11. La falta de presentació de la documentació en el termini establit, excepte en els casos de força major o quan de la presentació dels documents es deduïsca el no-compliment dels requisits de la convocatòria o supòsits de falsedat en la declaració, comportarà la invalidesa de les actuacions de l'aspirant. En aquest sentit, comportarà la nul·litat subsegüent dels actes del tribunal en relació amb l'aspirant i la impossibilitat d'efectuar el seu nomenament, sense perjudici d'altres responsabilitats en què haja pogut incórrer.
  
En aquest cas, la proposta es considerarà feta a favor dels aspirants, ordenats d'acord amb la puntuació obtinguda, que havent superat la totalitat de les proves selectives tinguen cabuda en el nombre de places convocades, com a conseqüència de l'esmentada anul·lació, de conformitat amb la base onze.
  
Cinquena. Admissió d'aspirants
  
Una vegada acabat el termini de presentació d'instàncies, l'Alcaldia Presidència dictarà una resolució, en el termini màxim d'un mes, on declararà aprovades les llistes provisionals d'aspirants admesos i exclosos.
  
En aquesta resolució, que es publicarà en el Butlletí Oficial de la Província i al tauler d'edictes de l'Ajuntament, constarà el nom i els cognoms dels aspirants admesos i exclosos i, si escau, el motiu de la no-admissió. Contra aquesta resolució es podrà presentar una reclamació en el termini de 10 dies hàbils. Si es presenten reclamacions, aquestes seran acceptades o rebutjades en la resolució per la qual s'aprove la llista definitiva, que es publicarà, així mateix, als llocs indicats per a la llista provisional.
  
En el mateix acte administratiu s'indicaran, a més, el lloc, la data i l'hora del començament de les proves selectives, l'ordre d'actuació dels aspirants, prèviament determinat mitjançant sorteig, i la composició dels tribunals. Tot això sense perjudici del que disposa l'article 71 de la Llei 30/1992, de Règim Jurídic de les Administracions Públiques i del Procediment Administratiu Comú, pel que es refereix a l'esmena de deficiències.
  
Sisena. Tribunals qualificadors
  
1. Composició.
  
President: l'alcalde o un membre de la corporació en qui delegue.
  
Secretari: el de la corporació o un funcionari d'aquesta en qui delegue
  
Vocals:
  
- Un representant del professorat oficial, designat per l'Institut Valencià d'Administració Pública.
  
- Un representant de l'administració del Consell de la Generalitat Valenciana, designat per la Direcció General d'Administració Local.
  
- El funcionari que ocupe la direcció del respectiu servei dins de l'especialitat o, si no és possible, un tècnic superior o un expert designat pel president de la corporació municipal.
  
- Un funcionari de carrera o un treballador contractat en règim laboral, quan es tracte de la selecció de personal laboral, designat per la corporació a proposta de la Junta de Personal o el Comité d'Empresa.
  
La designació dels membres del tribunal inclourà la dels suplents respectius.
  
2. La Comissió de Contractació, formada pels regidors de tots els grups amb representació municipal en la proporció que corresponga i un representant de cadascun dels sindicats majoritaris a nivell estatal, per Acord de Ple de 13.11.96, actuarà com a òrgan de supervisió durant el procés de selecció.
  
3. A excepció del president i la Comissió de Contractació, tots els membres del tribunal hauran d'estar en possessió d'una titulació igual o superior a l'exigida en la respectiva convocatòria.
  
4. El tribunal podrà disposar la incorporació als seus treballs d'assessors especialistes quan les característiques o la dificultat de la prova així ho requerisquen, que col·laboraran amb el tribunal i tindran veu però no vot.
  
5. Abstenció i recusació.
  
Quan concórreguen en els membres del tribunal alguna de les circumstàncies que estableix l'article 28 de la Llei 30/1992, de 26 de novembre, aquests s'abstindran d'intervenir-hi i notificaran aquesta circumstància a l'Alcaldia Presidència; així mateix, els aspirants podran recusar-los d'acord amb el que estableix l'article 29 de l'esmentada llei.
  
6. Constitució i actuació.
  
6.1. Els tribunals no podran constituir-se ni actuar sense l'assistència de més de la meitat dels seus integrants, titulars o suplents, indistintament. Així mateix, estan facultats per a resoldre les qüestions que puguen suscitar-se durant la realització de les proves, per a adoptar els acords necessaris que garantisquen el degut ordre en aquestes i per a l'adequada interpretació de les bases específiques d'aquesta convocatòria.
  
6. 2. Tots els membres del tribunal tindran veu i vot, excepte el secretari que no tindrà vot. Els membres de la Comissió de Contractació podran manifestar durant el procés de selecció les observacions que consideren oportunes. En cada sessió del tribunal podran participar els membres titulars presents en el moment de la seua constitució i si estan absents, els suplents sense que aquests puguen substituir-se entre sí en la mateixa sessió.
  
Si una vegada constituït el tribunal i iniciada la sessió s'absenta el president, aquest designarà, d'entre els vocals concurrents, el qui el substituirà durant la seua absència.
  
6. 3. De cada sessió, el secretari estendrà un acta, on es faran constar les qualificacions dels exercicis, l'avaluació individualitzada dels mèrits de cada aspirant en cas de concurs, i també les incidències i les votacions que s'hi produïsquen.
  
Les actes numerades i rubricades constituiran l'expedient on s'indicarà el procés selectiu dut a terme.
  
6. 4. Si els membres del tribunal cessen una vegada iniciades les proves de l'oposició, en els càrrecs en virtut dels quals foren designats, continuaran exercint les seues funcions fins que acabe totalment el procediment selectiu.
  
Si per qualsevol motiu els membres del tribunal, el secretari o el seu suplent, no pogueren continuar sent-ne membres, amb independència de la responsabilitat en què incórreguen, impedint la continuació reglamentària del procediment selectiu per falta de titulars o de suplents necessaris, es consideraran vàlides les actuacions anteriors i després dels tràmits corresponents, es designaran els substituts dels qui han cessat, i posteriorment, es realitzaran les actuacions que falten fins a l'acabament de l'esmentat procés selectiu.
  
6. 5. Les actuacions dels tribunals poden ser recorregudes, d'acord amb el que estableix l'article 114 de la Llei 30/1992, de Règim Jurídic de les Administracions Públiques i del Procediment Administratiu Comú.
  
6. 6. Indemnitzacions per raó de servei.
  
Els membres del tribunal, i també els possibles assessors especialistes, percebran les indemnitzacions que per raó del servei establisca el Reial Decret 236/1988, de 4 de març (BOE núm. 68, de 19.03.88) en les quanties establides per la Resolució de 11.02.91 (BOE núm. 47, de 23.02.91) i la Resolució de 22 de març de 1993 (BOE núm. 73, de 26.03.93), o disposició aplicable en el moment de la realització de les proves selectives.
  
Els tribunals que actuen en les proves selectives tindran les mateixes categories que es fixen per als que actuen en l'administració central de l'estat, d'acord amb l'article 33.2 del Reial Decret 236/1988 esmentat, si no hi ha correspondència entre les places d'ambdues administracions o es plantegen dubtes, les resoldrà l'Alcaldia Presidència atenent a criteris d'analogia.
  
Setena. Començament i desenvolupament dels exercicis
  
1. Les proves no podran començar fins transcorreguts almenys 15 dies des de la publicació de la data, hora i lloc del començament del primer exercici a què es refereix el paràgraf següent.
  
En aquest sentit, la data, hora i lloc del començament del primer exercici, l'ordre d'actuació dels aspirants, prèviament determinat per sorteig públic efectuat per l'Ajuntament, junt amb les llistes d'aspirants admesos i exclosos, i la composició dels tribunals, es publicarà en el Butlletí Oficial de la Província i en el Diari Oficial de la Generalitat Valenciana, després de la publicació de l'anunci de la convocatòria en el Boletín Oficial del Estado.
  
El començament de la resta d'exercicis s'anunciarà sols al tauler d'anuncis de l'Ajuntament i al local en què s'haja realitzat la prova precedent, amb una antelació mínima de 12 hores, al començament d'aquest, si es tracta del mateix exercici, o de 24 hores, si es tracta d'un de nou.
  
2. Entre l'acabament d'un exercici i el començament del següent haurà de transcórrer un termini mínim de 48 hores i un màxim de 20 dies. Es podran reduir els terminis anteriors si els proposara el tribunal i acceptaren tots els aspirants. Açò es farà constar en l'expedient.
  
3. Els aspirants seran convocats en crida única i hauran de presentar el document nacional d'identitat o un altre document que verifique la seua identitat. La no-presentació a qualsevol dels exercicis en el moment de ser cridats, comporta automàticament que decauen en els seus drets a participar en aquest exercici i en els successius, i en conseqüència, quedaran exclosos del procés selectiu.
  
No obstant això, en els supòsits de cas fortuït o de força major que hagen impedit la presentació dels aspirants en el moment previst, sempre que estiga degudament justificat i així ho considere el tribunal, es podrà examinar discrecionalment els aspirants que no comparegueren quan foren cridats, sempre que no haja finalitzat la prova corresponent ni es dificulte el desenvolupament de la convocatòria, amb perjudici per a l'interés general o de tercers.
  
4. Per a les persones amb minusvalideses que ho sol·liciten, s'establiran les adaptacions possibles de temps i mitjans que permeten l'adequada realització de les proves.
  
5. El tribunal, excepte raons que justifiquen el contrari, adoptarà les mesures oportunes per a garantir que els exercicis siguen corregits sense conéixer la identitat de l'aspirant.
  
Vuitena. Sistemes selectius
  
1. En les bases específiques de cada convocatòria es determinarà el sistema de selecció dels aspirants, que podrà consistir en oposició, concurs o concurs oposició.
  
2. Oposició.
  
S'entén per oposició el sistema basat en la realització de successives proves de selecció, tant de caràcter obligatori com voluntari, dirigides a determinar l'aptitud, la capacitat i els coneixements dels aspirants en relació amb les funcions de les places convocades, tot això d'acord amb els continguts establits en els articles 8 i 9 del Decret 69/1986, de 2 de juny, del Consell de la Generalitat Valenciana (DOGV núm. 394 de 20.06.86).
  
3. Concurs.
  
És el sistema pel qual es comprova i qualifica l'aptitud dels aspirants a través de la valoració de la seua formació acadèmica, coneixements professionals i les experiències concretes que seran degudament acreditades.
  
4. Concurs oposició.
  
Es tracta del sistema selectiu que uneix els anteriors i en el qual es valora tant la preparació teòrica de l'aspirant com la seua experiència concreta pel que fa a les funcions pròpies de la plaça vacant a proveir.
  
5. Les bases específiques de cada convocatòria podran establir un període de pràctiques, un curs selectiu o ambdós, com a última fase del procediment de selecció dels aspirants.
  
Novena. Qualificació
  
1. Oposició.
  
1.1. Els exercicis obligatoris i eliminatoris que s'establisquen en les diverses bases específiques seran puntuats fins a un màxim de 10 punts. Serà necessari aconseguir un mínim de 5 punts per a realitzar el següent exercici.
  
La qualificació per a cada exercici es determinarà per la mitjana resultant de les qualificacions atorgades per cada membre del tribunal, i s'eliminaran en tot cas les puntuacions màximes i mínimes, quan entre aquestes existisca una diferència igual o superior a 4 punts.
  
El resultat dels exercicis obligatoris s'obtindrà sumant les puntuacions de cadascun d'aquests. Es consideraran aprovats, d'entre els aspirants que han superat les proves, aquells que hagen obtingut major puntuació, en nombre no superior al de vacants convocades. Els aprovats accediran, si s'escau, a la realització dels exercicis voluntaris, sempre que ho hagen sol·licitat en el moment de la presentació de la instància.
  
En totes les proves selectives per a la provisió de les places, tant de personal funcionari com laboral, haurà de realitzar-se un exercici obligatori i no eliminatori sobre coneixements del valencià, que es puntuarà fins un màxim de 5 punts.
  
1.2. Si les bases específiques estableixen exercicis voluntaris i no eliminatoris, es puntuaran de 0 a 2 punts cadascun, fins un màxim de 3 punts.
  
1.3. La qualificació final de l'oposició estarà determinada per la suma de les puntuacions obtingudes en els exercicis obligatoris i voluntaris. Prenent com a base aquesta qualificació final es formarà la llista d'aprovats i la proposta de nomenament.
  
1.4. Si en el desenvolupament dels exercicis orals, l'aspirant deixa d'exposar algun tema o és qualificat amb 0 punts en algun d'aquests, es considerarà que no ha superat la prova corresponent. Així mateix, si el tribunal apreciara deficiències notòries en l'actuació de l'aspirant, el president podrà convidar-lo perquè desistisca de continuar l'exercici.
  
1.5. En els exercicis en què siga possible, i quan així ho determine el tribunal, una vegada finalitzats aquests, el tribunal podrà dialogar amb cada aspirant sobre temes relacionats amb l'objecte de cada exercici.
  
2. Concurs.
  
Els mèrits seran els que establisquen les bases específiques de cada convocatòria i es valoraran d'acord amb el següent barem:
  
2.1. Serveis prestats. Es valoraran a raó de 0,25 punts per any complet de serveis en el mateix grup de funcionaris o categoria laboral o en els grups immediatament inferiors, i 0,10 punts quan es tracte de la resta de grups, fins un màxim de 5 punts. A aquest efecte es computaran els serveis previs prestats en l'administració que s'hagen reconegut a l'empara del que disposa la Llei 70/1978, de 26 de desembre (EZG 9266,61 i ApNDL 6557), i la resta de normativa aplicable. No es computaran mai els serveis que s'hagen prestat simultàniament amb altres també al·legats.
  
2.2. Titulacions i diplomes. Es valoraran sempre que no constituïsquen un requisit per a l'accés a la plaça. S'atorgarà una major puntuació a aquells que tinguen relació amb les característiques de la plaça. Hauran de ser acreditats documentalment i expedits per centres reconeguts oficialment. No es valoraran els títols acadèmics o diplomes imprescindibles per a la consecució d'altres de nivell superior que s'al·leguen com a mèrit.
  
La valoració total d'aquest apartat no podrà excedir de 4 punts.
  
2.3. Coneixements de valencià. Es valoraran sempre que no constituïsquen requisit per a l'accés a la plaça. Seran avaluables els certificats expedits per la Junta Qualificadora de Coneixements de Valenciano i qualsevol altre títol de valencià susceptible de ser homologat per aquest organisme, d'acord amb el que disposa l'Ordre de 16.08.94, de la Conselleria d'Educació i Ciència.
  
S'exclou la valoració de títols d'aquelles especialitats o matèries que no estiguen expedits o homologats pels organismes esmentats.
  
La valoració total d'aquest apartat no podrà excedir de 4 punts.
  
2.4. Experiència. Es valorarà atenent principalment el fet d'haver realitzat funcions similars a les que s'hauran d'exercir.
  
Es tindran en compte per a això els certificats expedits pels responsables del departament, servei o àrea de l'administració o els documents acreditatius de les empreses on l'aspirant haja treballat.
  
La valoració total d'aquest apartat no podrà excedir de 4 punts.
  
2.5. Cursos. Es tindran en compte aquells cursos de formació i perfeccionament que tinguen relació amb temes de caràcter general d'administració pública o amb les funcions a exercir, que hagen sigut organitzats per l'Institut Valencià d'Administració Pública, per escoles de formació de funcionaris, per universitats o qualsevol altre curs homologat per l'IVAP.
  
La valoració total d'aquest apartat no podrà excedir de 2 punts.
  
2.6. Altres mèrits. Es tindran en compte, entre altres, els coneixements d'idiomes distints del valencià, i especialment els de la Comunitat Europea, acreditats documentalment en funció del nivell acadèmic i el reconeixement del centre que expideix la titulació o el certificat. Així mateix, es valorarà haver impartit classes o participat com a conferenciant en cursos, congressos, jornades, etc. relacionats amb les funcions a exercir, o amb caràcter general, en matèries d'administració pública, aplicant-se el mateix criteri quan es tracte de publicacions acreditades per l'aspirant.
  
La valoració total d'aquests no podrà excedir de 3 punts.
  
2.7. Entrevista. Podrà establir-se en les bases específiques i es realitzarà davant el tribunal qualificador, valorant-se l'experiència, la idoneïtat i l'aptitud de l'aspirant, en relació amb les funcions a desenvolupar.
  
Es puntuarà amb un màxim d'1 punt.
  
2.8. La qualificació final del concurs serà el resultat de la suma de les puntuacions atorgades pel tribunal a cada mèrit considerat.
  
Les bases específiques podran exigir una puntuació mínima per a efectuar la proposta de nomenament.
  
3. Concurs oposició.
  
Cadascuna de les fases es valorarà independentment. La fase de concurs, que serà prèvia a la fase d'oposició, no tindrà caràcter eliminatori ni podrà tindre's en compte per a superar les proves de la fase de l'oposició (article 4 del Reial Decret 896/1991).
  
La valoració final del concurs oposició serà la suma de la puntuació obtinguda en cada fase, sense que puguen aprovar un nombre d'aspirants superior al de vacants convocades.
  
4. Pràctiques o cursos selectius.
  
4.1. Les pràctiques i el curs selectiu, o ambdós si hi concorren, es qualificaran pel mateix tribunal qualificador que actua en les fases anteriors del procediment selectiu entre 0 i 10 punts. Sols es considerarà que els han superat els aspirants que aconseguisquen 5 punts, com a mínim.
  
4.2. El tribunal qualificador podrà tindre en compte els treballs realitzats pels funcionaris nomenats en pràctiques, els informes i les propostes dels funcionaris i professors que hagen impartit ensenyaments i controlat el rendiment o, si es considera oportú, celebrar una entrevista amb els propis funcionaris en pràctiques sobre la qualificació dels quals tinguen algun dubte.
  
Els informes i les propostes abans al·ludits no seran vinculants per al tribunal qualificador, i els funcionaris i professors que els hagen emés o els qui, d'entre ells, siguen citats i concórreguen a les sessions d'aquest tribunal, seran considerats, en tot cas, col·laboradors, i per tant sense facultats de qualificació i resolució definitives.
  
4.3. Les qualificacions obtingudes en el període de pràctiques i en el curs selectiu, se sumaran a les obtingudes en les anteriors fases, es constituirà la qualificació final i s'establirà l'ordre en què queden els aspirants com a funcionaris de carrera.
  
4.4. Les retribucions dels funcionaris nomenats en pràctiques seran les establides en el Reial Decret 456/1986, de 10 febrer, de retribucions de funcionaris en pràctiques (BOE núm. 56, de 06.03.86, XVB 7946,686,), o en les disposicions aplicables en el moment del nomenament.
  
4.5. En els supòsits d'empat en les qualificacions finals, el tribunal aplicarà les regles següents:
  
a) En cas de concurs oposició, en favor de qui tinga millor puntuació en l'oposició.
  
b) Quan es tracte sols d'oposició i persistisca l'empat, es durà proposta de nomenament a favor del qui haja obtingut major puntuació en els exercicis pràctics.
  
c) Si persisteix l'empat, la proposta es farà a favor del qui haja obtingut major puntuació en l'exercici teòric.
  
d) Si encara continuara l'empat es proposarà l'aspirant de major edat.
  
Deu. Publicitat de les qualificacions
  
Acabada la qualificació, el mateix dia en què s'adopten els acords corresponents seran exposades al tauler d'anuncis les qualificacions de cada exercici de l'oposició, les puntuacions del concurs i pràctiques o cursos selectius.
  
Onze. Llista i proposta d'aprovats del tribunal
  
Finalitzades les proves selectives, els tribunals faran públiques, al lloc o llocs de realització de l'últim exercici i en aquells altres que estime oportuns, les relacions d'aspirants aprovats, per ordre de puntuació final obtinguda, en un nombre no superior al de places convocades.
  
D'acord amb aquesta llista, s'elevarà a l'òrgan competent, a més de l'acta de cada sessió, la proposta de nomenament dels aspirants aprovats, o si es tracta de personal laboral, la proposta de contractació.
  
Si per qualsevol circumstància algun aspirant aprovat no fóra nomenat funcionari de carrera o no fóra autoritzada la seua contractació, podran ser nomenats funcionaris de carrera o contractats per temps indefinit, per ordre de puntuació, els aspirants que hagen superat els exercicis i no hagen sigut inclosos en la proposta d'aprovats.
  
Dotze. Nomenament i presa de possessió de funcionaris, contractació en règim laboral i prestació de jurament o promesa.
  
1. Presentada la documentació pels interessats i sent aquesta conforme, l'òrgan municipal competent efectuarà el nomenament com a funcionari de carrera o autoritzarà la contractació en règim laboral dels aspirants proposats pel tribunal.
  
2. Quan les bases específiques de la convocatòria hagen establit un període de pràctiques, un curs selectiu o ambdós, els aspirants proposats pel tribunal seran nomenats funcionaris en pràctiques o contractats temporalment fins a la finalització d'aquestes. El nomenament d'aquests com a funcionaris de carrera únicament podrà fer-se una vegada superats, amb aprofitament, els períodes de pràctiques i els cursos selectius exigits.
  
Els qui no superen el període de pràctiques decauran en tots els drets d'haver aprovat les proves selectives.
  
Els qui no superen el curs selectiu podran incorporar-se a l'immediatament posterior, amb la puntuació assignada a l'últim dels participants. Si no el superen perdran tots els seus drets.
  
3. Els nomenaments seran notificats als interessats, que hauran de prendre possessió en el termini d'un mes. En el mateix termini, si escau, els interessats hauran d'exercir l'opció que estableix l'article 10 de la Llei 53/1984, de 26 de desembre (AAB 5325, 14 i ApNDL 6601), d'Incompatibilitats del Personal al Servei de les Administracions Públiques.
  
El qui, sense causa justificada, no prenga possessió dins del termini indicat, perdrà tots els drets derivats de la superació de les proves selectives i del subsegüent nomenament conferit.
  
En l'acte de la presa de possessió o en l'acte de la firma del contracte, el funcionari nomenat o contractat, haurà de prestar jurament o promesa, d'acord amb la fórmula establida en l'article 32.c del Text Refós de la Llei de la Funció Pública Valenciana i en el Reial Decret 707/1979, de 5 d'abril (BOE núm. 83, de 06.04.79).
  
Tretze. Incidències
  
El tribunal està facultat per a resoldre els dubtes que es presenten i prendre els acords necessaris per al bon ordre de l'oposició en tot el que no estableixen aquestes bases.
  
Catorze. Impugnació i revocació de la convocatòria
  
1. La convocatòria, les bases i els actes administratius que es deriven d'aquesta i de l'actuació del tribunal podran ser impugnats pel interessats en els casos i en la forma que estableix la Llei 30/1992, de Règim Jurídic de les Administracions Públiques i del Procediment Administratiu Comú i la normativa reguladora de la jurisdicció contenciosa administrativa.
  
2. En qualsevol moment, sempre abans de la presentació de les sol·licituds pels aspirants, el Ple de l'Ajuntament podrà modificar o deixar sense efecte les convocatòries mitjançant l'adopció de l'acord corresponent, que serà publicat en la forma que estableix la base següent.
  
En la resta de supòsits, per a l'anul·lació o la revisió d'ofici dels acords aprovadors de les convocatòries, serà d'aplicació el que disposen els articles 102 i 106 de la Llei de Règim Jurídic de les Administracions Públiques i del Procediment Administratiu Comú
  
Quinze
  
1. L'aprovació d'aquestes bases es publicarà en el Butlletí Oficial de la Província i en el Diari Oficial de la Generalitat Valenciana i regiran mentre l'Ajuntament no les modifique o derogue.
  
2. Les bases específiques de les convocatòries se sotmetran al mateix procediment de publicació. A més, d'acord amb l'article 6.2. del Reial Decret 896/1991, de 7 de juny (BOE núm. 142 de 14.06.91), haurà de publicar-se en el Boletín Oficial del Estado, un anunci d'aquestes convocatòries, que contindrà: denominació de l'escala, subescala i classe de les places per a l'ingrés en les quals es convoquen les proves selectives, corporació que les convoca, classe i número de places, amb indicació de les que es reserven, si escau, a promoció interna així com les que es reserven per a persones amb minusvalideses, data i número del butlletí o diari oficial en què s'hagen publicat les bases i la convocatòria.
  
En tot el que les bases específiques no establisquen el contrari, les presents bases generals regiran les convocatòries de les proves selectives, i serà suficient en aquest sentit, amb la referència al número i data de la seua publicació en els butlletins oficiales de la província i en el Diari Oficial de la Generalitat Valenciana.
  
3. Les presents bases estan a disposició dels interessats en les dependències municipals. L'Ajuntament facilitarà una còpia, a petició de les persones interessades, tant d'aquestes bases com de les específiques de cada convocatòria.
  
Vinaròs, 1 de febrer de 1999.- L'alcalde: Ramón Bofill Salomó.
  
III. CONVENIS I ACTES